KKNK maak 2022-Kanna-benoemings bekend | Maroela Media
KKNK maak 2022-Kanna-benoemings bekend
Antoinette Kellermann in 'die oerkluts kwyt'. (Foto: KKNK/Facebook)
Kunstefeesliefhebbers kon vanjaar van 29 Maart tot 3 April uiteindelik weer oudergewoonte terugkeer na Oudtshoorn vir die Klein Karoo Nasionale Kunstefees (KKNK).
Benoemings vir die Kanna-pryse, 'n toekenningsgeleentheid wat tradisioneel ná afloop van die fees erkenning gee aan uitsonderlike kreatiewe bydraes tydens die fees, is ook vroeër bekendgemaak. Hierdie pryse word op 22 April tydens 'n spoggeleentheid in Kaapstad uitgedeel.
Die onafhanklike Kanna-paneel, met Rafiek Mammon as sameroeper, sluit in Gary Naidoo, Laetitia Pople, Diane de Beer, Alby Michaels, Marguerite Robinson en Robyn van de Rhede.
"Die paneel sit elke oggend net voor agt al in 'n kamer en bespreek dan die vorige dag se stukke tot in die fynste besonderheid. Hierdie gesprekke is gevul met passie, erns en liefde.
"Dit gaan nie net oor die feit dat ons weer in lewende lywe kon feesvier nie, en om gehore en kunstenaars te kon sien en hoor nie. Dit gaan oor die gehalte van die werk. Die gehalte van produksies by die KKNK is so goed dat die paneel behoorlik gewroeg het om 'n kortlys van benoemdes saam te stel," sê Mammon.
Alle produksies op vanjaar se feesprogram het in aanmerking gekom vir die Kanna-pryse wat uit 14 kategorieë bestaan. Daar sal ook 'n Herrie- en twee ander spesiale toekennings by die geleentheid later vandeesmaand bekend gemaak word.